b"\n_START_ARTICLE_\nJean-No\xc3\xabl Pancrazi\n_START_SECTION_\nUngdom\n_START_PARAGRAPH_\nJean-No\xc3\xabl Pancrazi tilbringer de f\xc3\xb8rst ti af sit liv i Algeriet med sine for\xc3\xa6ldre og sin s\xc3\xb8ster. Barndommen under Algierkrigen f\xc3\xa5r stor indflydelse p\xc3\xa5 hans fremtidige forfatterskab._NEWLINE_Han ankommer til Frankrig i 1962 og g\xc3\xa5r p\xc3\xa5 gymnasiet i Perpignan, der er hans mors f\xc3\xb8deby. Efterf\xc3\xb8lgende tager han til Paris og indskrives p\xc3\xa5 Lyc\xc3\xa9e Louis-le-Grand for senere at f\xc3\xb8lge undervisning i litteratur p\xc3\xa5 Sorbonne. I 1972 f\xc3\xa5r en litter\xc3\xa6r kandidatgrad. Hans f\xc3\xb8rste v\xc3\xa6rk, der udgives \xc3\xa5ret efter, er et essay om Mallarm\xc3\xa9. I 1970\xe2\x80\x99erne er han franskl\xc3\xa6rer p\xc3\xa5 et gymnasium i Massy.\n_START_SECTION_\nLitter\xc3\xa6r karriere\n_START_PARAGRAPH_\nHans f\xc3\xb8rste roman La M\xc3\xa9moire br\xc3\xbbl\xc3\xa9e udkommer i 1979 p\xc3\xa5 forlaget Le Seuil . Herefter f\xc3\xb8lger Lalibela ou la mort nomade (1981), L'Heure des adieux (1985) og Le Passage des princes (1988). Det efterf\xc3\xb8lgende v\xc3\xa6rk Les Quartiers d'hiver udgives i 1990 af Gallimard, hvor b\xc3\xb8ssebaren \xc2\xab\xc2\xa0le Vagabond\xc2\xa0\xc2\xbb er rammen for en historie, der udspiller sig i Paris i starten af perioden med AIDS. Romanen tildeles M\xc3\xa9dicis-prisen. Pancrazi forf\xc3\xb8lger sin udforskning af natteverdenen med Le Silence des passions (1994) der h\xc3\xa6dres med Valery-Larbaud-prisen. Han vender tilbage til sin barndom i Algeriet i Batna, hvor landet sl\xc3\xa5r over i krig. I Madame Arnoul (1995), beskrives et venskab mellem en lille dreng og en nabokvinde fra Alsace - som fort\xc3\xa6lleren betragter som en mor -, hun g\xc3\xa5r for at v\xc3\xa6re arabervenlig, fordi hun har beskyttet en lille algerisk pige mod en fransk soldats overgreb og bliver \xe2\x80\x9dstraffet\xe2\x80\x9d. Bogen bel\xc3\xb8nnes med tre priser: Prix du Livre Inter, Prix Maurice-Genevoix, og Prix Albert-Camus. Han hylder sin far, som ender sine dage p\xc3\xa5 Korsika, i Long s\xc3\xa9jour (1998, Prix Jean Freusti\xc3\xa9), og sin mor i Ren\xc3\xa9e Camps (2001). Disse tre b\xc3\xb8ger udg\xc3\xb8r en trilogi om \xc2\xab\xc2\xa0familiehukommelse\xc2\xa0\xc2\xbb._NEWLINE_I Tout est pass\xc3\xa9 si vite (Acad\xc3\xa9mie Fran\xc3\xa7aise\xe2\x80\x99s pris for bedste roman i 2003), portr\xc3\xa6tterer han en kr\xc3\xa6ftramt ven, der er kvindelig forl\xc3\xa6gger og forfatter._NEWLINE_Hans ophold p\xc3\xa5 Haiti og i den Dominikanske Republik danner inspiration for to romaner: Les Dollars des sables (2006) og Montecristi (2009), hvor han afsl\xc3\xb8rer en milj\xc3\xb8skandale._NEWLINE_I La Montagne (2012) mindes Jean-No\xc3\xabl Pancrazi en h\xc3\xa6ndelse, som han l\xc3\xa6nge har holdt hemmeligt: mord p\xc3\xa5 seks kammerater i bjergene under Algierkrigen. V\xc3\xa6rket har f\xc3\xa5et f\xc3\xb8lgende udm\xc3\xa6rkelser: Prix M\xc3\xa9diterran\xc3\xa9e, Prix Marcel-Pagnol og Prix Fran\xc3\xa7ois-Mauriac._NEWLINE_I Ind\xc3\xa9tectable, en roman der er udkommet i 2014 (Gallimard), fort\xc3\xa6ller han om Mady fra Mali, der har levet i Paris i ti \xc3\xa5r uden papirer._NEWLINE_Jean-No\xc3\xabl Pancrazi er ligeledes forfatter til Corse (2000), sammen med Raymond Depardon._NEWLINE_Han har modtaget en pris af La Soci\xc3\xa9t\xc3\xa9 des gens de lettres (SGDL) for sit samlede forfatterskab._NEWLINE_Han har siden 1999 v\xc3\xa6ret medlem af juryen bag prix Renaudot._NEWLINE_I 2013 blev der lavet en dokumentarfilm om Jean-No\xc3\xabl Pancrazi, Territoires intimes (film af Renaud Donche, France 3 - Korsika, september 2013)."